CELEX: 
Language: el
Date: 2019-10-31 00:00:00
Title: ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τη θέσπιση κανόνων για την εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά περαιτέρω ρυθμίσεις για τις προσαρμογές της δωρεάν κατανομής δικαιωμάτων εκπομπής λόγω μεταβολών του επιπέδου δραστηριότητας

ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 31.10.2019
            
            
               σχετικά με τη θέσπιση κανόνων για την εφαρμογή της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά περαιτέρω ρυθμίσεις για τις προσαρμογές της δωρεάν κατανομής δικαιωμάτων εκπομπής λόγω μεταβολών του επιπέδου δραστηριότητας
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου
                  1
               , και ιδίως το άρθρο 10α παράγραφος 21,
            
            
               Εκτιμώντας τα ακόλουθα:
            
            
               (1)Η οδηγία 2003/87/ΕΚ θεσπίζει σύστημα εμπορίας δικαιωμάτων εκπομπής αερίων θερμοκηπίου εντός της Ένωσης με σκοπό την προώθηση της μείωσης των εκπομπών αερίων θερμοκηπίου κατά τρόπο αποδοτικό από πλευράς κόστους και οικονομικώς αποτελεσματικό. Στο άρθρο 10α προβλέπει τη μεταβατική δωρεάν κατανομή δικαιωμάτων.
            
            
               (2)Ο κατ’ εξουσιοδότηση κανονισμός (ΕΕ) 2019/331 της Επιτροπής
                  2
                καθορίζει τους ενωσιακούς μεταβατικούς κανόνες για την εναρμονισμένη δωρεάν κατανομή δικαιωμάτων εκπομπής δυνάμει του άρθρου 10α της οδηγίας 2003/87/ΕΚ για την τέταρτη περίοδο εμπορίας, από το 2021 έως το 2030.
            
            
               (3)Σύμφωνα με το άρθρο 10α παράγραφος 20 της οδηγίας 2003/87/ΕΚ, η δωρεάν κατανομή δικαιωμάτων εκπομπής σε εγκαταστάσεις των οποίων οι λειτουργίες έχουν αυξηθεί ή μειωθεί, όπως εκτιμάται με βάση κυλιόμενο μέσο όρο δύο ετών, κατά ποσοστό άνω του 15 % σε σύγκριση με τα ιστορικά επίπεδα δραστηριότητας, προσαρμόζεται κατά συμμετρικό τρόπο. Για την εφαρμογή των προσαρμογών της κατανομής δικαιωμάτων εκπομπής λόγω μεταβολών δραστηριότητας, δεδομένου ότι οι εγκαταστάσεις χωρίζονται σε υποεγκαταστάσεις σύμφωνα με το άρθρο 10 του κατ’ εξουσιοδότηση κανονισμού (ΕΕ) 2019/331, είναι σκόπιμο να συγκρίνονται οι εν λόγω μεταβολές με τα ιστορικά επίπεδα δραστηριότητας σε επίπεδο υποεγκατάστασης.
            
            
               (4)Η συλλογή υψηλής ποιότητας και ανεξάρτητα επαληθευμένων δεδομένων είναι αναγκαία για τις προσαρμογές της δωρεάν κατανομής. Θα πρέπει να διασφαλίζεται η συνέπεια όσον αφορά την ακρίβεια και την ποιότητα των δεδομένων που παρακολουθούνται και αναφέρονται για τον καθορισμό της δωρεάν κατανομής. Για τον σκοπό αυτό θα πρέπει να προβλέπονται ειδικοί κανόνες για την υποβολή εκθέσεων σχετικά με τα επίπεδα δραστηριότητας σε επίπεδο υποεγκατάστασης, λαμβάνοντας υπόψη τις σχετικές διατάξεις του κατ’ εξουσιοδότηση κανονισμού (ΕΕ) 2019/331. Τα δεδομένα που συλλέγονται από τους φορείς εκμετάλλευσης σύμφωνα με τους εν λόγω κανόνες θα πρέπει να αντανακλούν την πραγματική λειτουργία των υποεγκαταστάσεων.
            
            
               (5)Οι φορείς εκμετάλλευσης θα πρέπει να υποβάλλουν τα απαιτούμενα δεδομένα ετησίως. Τα δεδομένα θα πρέπει να παρακολουθούνται σύμφωνα με τις απαιτήσεις παρακολούθησης δυνάμει του άρθρου 8 του κατ’ εξουσιοδότηση κανονισμού (ΕΕ) 2019/331.
            
            
               (6)Για να διασφαλιστεί η συνοχή της επαλήθευσης των ετήσιων εκθέσεων για τις εκπομπές σύμφωνα με το άρθρο 15 της οδηγίας 2003/87/ΕΚ με τα δεδομένα σε επίπεδο δραστηριότητας, καθώς και για να αξιοποιηθούν οι συνέργειες, είναι σκόπιμο να χρησιμοποιηθεί το νομικό πλαίσιο που καθορίζεται από μέτρα δυνάμει του κανονισμού (ΕΕ) 2018/2067 της Επιτροπής
                  3
               .
            
            
               (7)Για την πρόληψη της δόλιας χρήσης ή κατάχρησης του συστήματος για τις προσαρμογές των κατανομών, για την αποφυγή περιττού διοικητικού φόρτου και για να εξασφαλιστεί ότι οι μεταβολές στις κατανομές πραγματοποιούνται με αποτελεσματικό, αμερόληπτο και ενιαίο τρόπο, οι περαιτέρω ρυθμίσεις για τις προσαρμογές της δωρεάν κατανομής σε υποεγκαταστάσεις θα πρέπει να εφαρμόζονται όταν το επίπεδο δραστηριότητας αυξάνεται ή μειώνεται κατά ποσοστό άνω του 15 % σε σύγκριση με το ιστορικό επίπεδο δραστηριότητας. Το μέσο επίπεδο δραστηριότητας θα πρέπει να οριστεί ως ο αριθμητικός μέσος των δύο ετήσιων επιπέδων δραστηριότητας δύο πλήρων ημερολογιακών ετών λειτουργίας. Το πρώτο έτος υπολογισμού του μέσου επιπέδου δραστηριότητας θα πρέπει να είναι το πρώτο έτος κάθε περιόδου κατανομής. Αν από τη σύγκριση του ιστορικού επιπέδου δραστηριότητας και του μέσου επιπέδου δραστηριότητας προκύπτει διαφορά μεγαλύτερη του 15 %, η δωρεάν κατανομή θα πρέπει να προσαρμόζεται κατά το ακριβές ποσοστό της μεταβολής του επιπέδου δραστηριότητας. Αν εντός του ίδιου διαστήματος 5 % σημειωθεί μεταγενέστερη μεταβολή του επιπέδου δραστηριότητας, πέραν του 15 %, τότε η κατανομή θα πρέπει να παραμείνει ίδια. Αν η μεταγενέστερη μεταβολή υπερβαίνει το διάστημα 5 % εντός του οποίου μειώθηκε η προηγούμενη προσαρμογή (π.χ. 20-25 %, 25-30 % κ.ο.κ.), η προσαρμογή στην περίπτωση αυτή θα πρέπει επίσης να είναι η ακριβής ποσοστιαία μεταβολή στο μέσο επίπεδο δραστηριότητας.
            
            
               (8)Για να αποφευχθεί η αδικαιολόγητη διοικητική επιβάρυνση, θα πρέπει να εξετάζεται το ενδεχόμενο προσαρμογών κάθε φορά που οι μεταβολές στο επίπεδο δραστηριότητας μιας υποεγκατάστασης θα μπορούσαν να οδηγήσουν σε ετήσια προσαρμογή του επιπέδου της δωρεάν κατανομής σε υποεγκατάσταση 100 δικαιωμάτων εκπομπής και άνω.
            
            
               (9)Για την πρόληψη της δόλιας χρήσης ή κατάχρησης του συστήματος και για να εξασφαλιστεί ότι οι μεταβολές στις κατανομές πραγματοποιούνται με αποτελεσματικό, αμερόληπτο και ενιαίο τρόπο, οι νεοεισερχόμενοι και οι νέες υποεγκαταστάσεις θα πρέπει να αντιμετωπίζονται με τον ίδιο τρόπο.
            
            
               (10)Το άρθρο 10α παράγραφος 1 της οδηγίας 2003/87/ΕΚ απαιτεί τη λήψη μεταβατικών εναρμονισμένων μέτρων για τη δωρεάν κατανομή δικαιωμάτων εκπομπής κατά τρόπο που να παρέχει κίνητρα για μειώσεις των εκπομπών αερίων του θερμοκηπίου και τεχνικές αποδοτικές ως προς την ενέργεια. Προκειμένου να διατηρηθούν κίνητρα για τη μείωση των εκπομπών, κατά τον καθορισμό περαιτέρω ρυθμίσεων για την προσαρμογή των δωρεάν κατανομών σε υποεγκαταστάσεις των οποίων η λειτουργία έχει αυξηθεί ή μειωθεί κατά ποσοστό άνω του 15 % σε σύγκριση με τα ιστορικά επίπεδα δραστηριότητας, θα πρέπει επίσης να λαμβάνονται υπόψη μεταβολές στη λειτουργία των υποεγκαταστάσεων, εκτός των μεταβολών στα επίπεδα δραστηριότητας. Σε αυτές περιλαμβάνονται βελτιώσεις της ενεργειακής απόδοσης, μεταβολές στην παροχή θερμότητας, η ανταλλαξιμότητα καυσίμων και ηλεκτρικής ενέργειας, η παραγωγή χημικών ουσιών υψηλής αξίας, μεταβολές στην παραγωγή μονομερούς βινυλοχλωριδίου, καθώς και η ανάκτηση ενέργειας από απαέρια. Προκειμένου να μεγιστοποιηθούν τα εν λόγω κίνητρα για τη μείωση των εκπομπών, είναι σκόπιμο να εξεταστούν οι εν λόγω μεταβολές σε επίπεδο υποεγκατάστασης.
            
            
               (11)Για την καλύτερη ευθυγράμμιση των μεταβολών στην παραγωγή με τη δωρεάν κατανομή, δεν θα πρέπει να χορηγούνται δικαιώματα εκπομπής για υποεγκαταστάσεις που αναφέρουν διακοπή λειτουργίας από το επόμενο έτος μετά την παύση.
            
            
               (12)Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την αλλαγή του κλίματος,
            
         
         
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
            
               Άρθρο 1
            
            
               Πεδίο εφαρμογής
            
            
               Ο παρών κανονισμός εφαρμόζεται στη δωρεάν κατανομή δικαιωμάτων δυνάμει του άρθρου 10α της οδηγίας 2003/87/ΕΚ για την περίοδο εμπορίας από το 2021 έως το 2030.
            
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού ισχύουν οι ακόλουθοι ορισμοί:
            
            
               (1)«μέσο επίπεδο δραστηριότητας»: για κάθε υποεγκατάσταση, ο αριθμητικός μέσος των αντίστοιχων ετήσιων επιπέδων δραστηριότητας για τα δύο ημερολογιακά έτη που προηγούνται της υποβολής της έκθεσης που αναφέρεται στο άρθρο 3 παράγραφος 1·
            
            
               (2)«κατεστημένη εγκατάσταση»: η κατεστημένη εγκατάσταση, όπως ορίζεται στο άρθρο 2 παράγραφος 1 του κατ’ εξουσιοδότηση κανονισμού (ΕΕ) 2019/331·
            
            
               (3)«υποεγκατάσταση δείκτη αναφοράς θερμότητας»: η υποεγκατάσταση δείκτη αναφοράς θερμότητας, όπως ορίζεται στο άρθρο 2 παράγραφος 3 του κατ’ εξουσιοδότηση κανονισμού (ΕΕ) 2019/331·
            
            
               (4)«υποεγκατάσταση δείκτη αναφοράς καυσίμου»: η υποεγκατάσταση δείκτη αναφοράς καυσίμου, όπως ορίζεται στο άρθρο 2 παράγραφος 6 του κατ’ εξουσιοδότηση κανονισμού (ΕΕ) 2019/331·
            
            
               (5)«περίοδος κατανομής»: η περίοδος κατανομής, όπως ορίζεται στο άρθρο 2 παράγραφος 15 του κατ’ εξουσιοδότηση κανονισμού (ΕΕ) 2019/331·
            
            
               (6)«όμιλος»: ο όμιλος, όπως ορίζεται στο άρθρο 2 παράγραφος 11 της οδηγίας 2013/34/ΕΕ
                  4
               .
            
            
               Άρθρο 3
            
            
               Υποχρεώσεις υποβολής εκθέσεων
            
            
               1.Από το 2021 και μετά, οι φορείς εκμετάλλευσης εγκαταστάσεων στις οποίες έχει χορηγηθεί δωρεάν κατανομή σύμφωνα με το άρθρο 10α της οδηγίας 2003/87/ΕΚ, για την περίοδο εμπορίας από το 2021 έως το 2030 υποβάλλουν ετησίως έκθεση σχετικά με το επίπεδο δραστηριότητας κάθε υποεγκατάστασης κατά το προηγούμενο ημερολογιακό έτος. Το 2021 η εν λόγω έκθεση θα περιλαμβάνει δεδομένα για τα δύο έτη που προηγούνται της υποβολής της.
            
            
               Οι νεοεισερχόμενοι μπορούν να υποβάλλουν τις εκθέσεις που αναφέρονται στο άρθρο 5 παράγραφος 2 του κατ’ εξουσιοδότηση κανονισμού (ΕΕ) 2019/331 το έτος μετά την πρώτη ημέρα των εργασιών.
            
            
               2.Η έκθεση για το επίπεδο δραστηριότητας πρέπει να περιλαμβάνει δεδομένα σχετικά με το επίπεδο δραστηριότητας κάθε υποεγκατάστασης και για κάθε μία από τις παραμέτρους που αναφέρονται στο τμήμα 1, εκτός από το σημείο 1.3 στοιχείο γ), και στα σημεία 2.3 έως 2.7 του παραρτήματος IV του κατ’ εξουσιοδότηση κανονισμού (ΕΕ) 2019/331. Η έκθεση για το επίπεδο δραστηριότητας περιλαμβάνει επίσης δεδομένα για τη δομή του ομίλου, αν υπάρχει, στον οποίο ανήκει η εγκατάσταση, καθώς και για το κατά πόσον οποιαδήποτε υποεγκατάσταση έχει παύσει να λειτουργεί.
            
            
               Η αρμόδια αρχή μπορεί να ζητήσει από τους φορείς εκμετάλλευσης να υποβάλουν επίσης δεδομένα σχετικά με οποιαδήποτε από τις πρόσθετες παραμέτρους που περιλαμβάνονται στο παράρτημα IV του κατ’ εξουσιοδότηση κανονισμού (ΕΕ) 2019/331, στην έκθεση για το επίπεδο δραστηριότητας, ή παραπέμποντας στην παράγραφο 1 του εν λόγω παραρτήματος.
            
         
         
            
               3.Η έκθεση για το επίπεδο δραστηριότητας υποβάλλεται έως τις 31 Μαρτίου κάθε έτους, από το 2021 έως το 2030, στην αρμόδια αρχή που χορηγεί τη δωρεάν κατανομή, εκτός εάν η αρμόδια αρχή έχει ορίσει προηγούμενη προθεσμία για την υποβολή της. Υποβάλλεται μαζί με έκθεση επαλήθευσης της έκθεσης για το επίπεδο δραστηριότητας που εκδίδεται σύμφωνα με τον εκτελεστικό κανονισμό (ΕΕ) 2018/2067.
            
            
               Τα κράτη μέλη μπορούν να απαιτήσουν την υποβολή προκαταρκτικής έκθεσης για το επίπεδο δραστηριότητας που να περιλαμβάνει όλα τα δεδομένα που είναι διαθέσιμα κατά την υποβολή της. Τα κράτη μέλη μπορούν να ορίζουν προθεσμίες για την υποβολή της προκαταρκτικής έκθεσης για το επίπεδο δραστηριότητας.
            
            
               Η αρμόδια αρχή μπορεί να αναστείλει την έκδοση δωρεάν δικαιωμάτων εκπομπής σε μια εγκατάσταση μέχρις ότου η αρμόδια αρχή διαπιστώσει ότι δεν υπάρχει υποχρέωση προσαρμογής της κατανομής στην εν λόγω εγκατάσταση ή έως ότου η Επιτροπή εκδώσει απόφαση σύμφωνα με το άρθρο 23 παράγραφος 4 του κατ’ εξουσιοδότηση κανονισμού (ΕΕ) 2019/331, όσον αφορά τις προσαρμογές της κατανομής στην εν λόγω εγκατάσταση.
            
            
               Ανάλογα με την περίπτωση, η αρμόδια αρχή ανακτά τυχόν πλεόνασμα δικαιωμάτων που προκύπτει από υπερκατανομή, σύμφωνα με τη διαδικασία που καθορίζεται στο άρθρο 48 παράγραφος 4 του κατ’ εξουσιοδότηση κανονισμού (ΕΕ) 2019/1122 της Επιτροπής
                  5
               .
            
            
               Η αρμόδια αρχή μπορεί να απαιτεί από τους φορείς εκμετάλλευσης και τους ελεγκτές να χρησιμοποιούν ηλεκτρονικά υποδείγματα ή συγκεκριμένους μορφότυπους αρχείων για την υποβολή εκθέσεων σχετικά με το επίπεδο δραστηριότητας.
            
            
               4.Η αρμόδια αρχή αξιολογεί την έκθεση για το επίπεδο δραστηριότητας που αναφέρεται στις παραγράφους 1 έως 3 του παρόντος άρθρου σύμφωνα με τις απαιτήσεις των άρθρων 7 έως 12 του κατ’ εξουσιοδότηση κανονισμού (ΕΕ) 2019/331. Η αρμόδια αρχή μπορεί να προβεί σε συντηρητική εκτίμηση της αξίας οποιασδήποτε παραμέτρου σε οποιαδήποτε από τις ακόλουθες περιπτώσεις:
            
            
               α)ο φορέας εκμετάλλευσης δεν υπέβαλε έκθεση επαλήθευσης για το επίπεδο δραστηριότητας εντός της προθεσμίας που αναφέρεται στην παράγραφο 3 και η χορήγηση των δικαιωμάτων δεν έχει ανασταλεί·
            
            
               β)η υποβληθείσα επαληθευμένη τιμή δεν συμμορφώνεται με τον παρόντα κανονισμό ή με τον κατ’ εξουσιοδότηση κανονισμό (ΕΕ) 2019/331·
            
            
               γ)η έκθεση φορέα εκμετάλλευσης για το επίπεδο δραστηριότητας δεν έχει επαληθευτεί σύμφωνα με τον εκτελεστικό κανονισμό (ΕΕ) 2018/2067.
            
            
               Η αρμόδια αρχή δεν αυξάνει την κατανομή σε εγκατάσταση βάσει εκτίμησης που γίνεται στην περίπτωση του στοιχείου α).
            
            
               Όταν ο ελεγκτής αναφέρει, στην έκθεση επαλήθευσης σύμφωνα με τον εκτελεστικό κανονισμό (ΕΕ) 2018/2067, την ύπαρξη επουσιωδών ανακριβειών οι οποίες δεν διορθώθηκαν από τον φορέα εκμετάλλευσης πριν από την έκδοση της έκθεσης επαλήθευσης, η αρμόδια αρχή αξιολογεί τις εν λόγω ανακρίβειες και προβαίνει σε συντηρητική εκτίμηση της αξίας μιας παραμέτρου, εφόσον είναι δυνατόν. Η αρμόδια αρχή ενημερώνει τον φορέα εκμετάλλευσης για το κατά πόσον και ποιες διορθώσεις απαιτούνται στην έκθεση σχετικά με το επίπεδο δραστηριότητας. Ο φορέας εκμετάλλευσης καθιστά τις πληροφορίες αυτές προσβάσιμες στον ελεγκτή.
            
            
               Άρθρο 4
            
            
               Μέσα επίπεδα δραστηριότητας
            
            
               1.Η αρμόδια αρχή καθορίζει ετησίως το μέσο επίπεδο δραστηριότητας κάθε υποεγκατάστασης, βάσει των εκθέσεων για το επίπεδο δραστηριότητας, για την αντίστοιχη διετή περίοδο.
            
            
               2.Το μέσο επίπεδο δραστηριότητας νέων υποεγκαταστάσεων και νεοεισερχόμενων δεν υπολογίζεται για τα τρία πρώτα ημερολογιακά έτη λειτουργίας.
            
            
               Άρθρο 5
            
            
               Προσαρμογές στη δωρεάν κατανομή λόγω μεταβολών σε επίπεδο δραστηριότητας
            
            
               1.Κάθε χρόνο, η αρμόδια αρχή συγκρίνει το μέσο επίπεδο δραστηριότητας κάθε υποεγκατάστασης, που καθορίζεται σύμφωνα με το άρθρο 4, με το ιστορικό επίπεδο δραστηριότητας που χρησιμοποιήθηκε αρχικά για τον καθορισμό της δωρεάν κατανομής. Όταν η απόλυτη τιμή της διαφοράς μεταξύ του μέσου επιπέδου δραστηριότητας και του ιστορικού επιπέδου δραστηριότητας της εν λόγω υποεγκατάστασης υπερβαίνει το 15 %, η δωρεάν κατανομή δικαιωμάτων στην εν λόγω εγκατάσταση προσαρμόζεται. Η προσαρμογή αυτή ισχύει από το έτος που έπεται των δύο ημερολογιακών ετών που χρησιμοποιούνται για τον καθορισμό του μέσου επιπέδου δραστηριότητας και υπό την προϋπόθεση ότι η προσαρμογή της ετήσιας προκαταρκτικής ποσότητας δικαιωμάτων εκπομπής που κατανέμονται δωρεάν στην υποεγκατάσταση είναι τουλάχιστον 100 δικαιώματα εκπομπής. Η προσαρμογή αυτή πραγματοποιείται με την αύξηση ή τη μείωση της δωρεάν κατανομής για τη συγκεκριμένη υποεγκατάσταση με την ακριβή ποσοστιαία μεταβολή του μέσου επιπέδου δραστηριότητας σε σύγκριση με το ιστορικό επίπεδο δραστηριότητας που χρησιμοποιήθηκε αρχικά για τον καθορισμό της δωρεάν κατανομής. 
            
            
               2.Όταν κατά τη διάρκεια μιας περιόδου κατανομής έχει γίνει προσαρμογή σύμφωνα με την παράγραφο 1, περαιτέρω προσαρμογές μπορούν να γίνουν μόνο αν η απόλυτη τιμή της διαφοράς μεταξύ του μέσου επιπέδου δραστηριότητας και του ιστορικού επιπέδου δραστηριότητας της εν λόγω υποεγκατάστασης υπερβαίνει το πλησιέστερο διάστημα 5 %, πέραν της μεταβολής 15 %, που προκάλεσε την προηγούμενη προσαρμογή της δωρεάν κατανομής για την εν λόγω εγκατάσταση με την αύξηση ή τη μείωση της δωρεάν κατανομής για τη σχετική υποεγκατάσταση κατά την ακριβή ποσοστιαία μεταβολή στο μέσο επίπεδο δραστηριότητας σε σύγκριση με το ιστορικό επίπεδο δραστηριότητας που χρησιμοποιήθηκε αρχικά για τον καθορισμό της δωρεάν κατανομής και υπό την προϋπόθεση ότι η προσαρμογή της ετήσιας προκαταρκτικής ποσότητας δικαιωμάτων εκπομπής που κατανέμονται δωρεάν στην υποεγκατάσταση είναι τουλάχιστον 100 δικαιώματα εκπομπής.
            
            
               3.Εάν η αύξηση ή η μείωση του μέσου επιπέδου δραστηριότητας μιας υποεγκατάστασης δεν υπερβαίνει πλέον το 15 % σε σύγκριση με το ιστορικό επίπεδο δραστηριότητας που χρησιμοποιήθηκε αρχικά για τον καθορισμό της δωρεάν κατανομής, η δωρεάν κατανομή δικαιωμάτων στην εν λόγω υποεγκατάσταση ισούται με την αρχική κατανομή που καθορίζεται στο άρθρο 16 ή 18 του κατ’ εξουσιοδότηση κανονισμού (ΕΕ) 2019/331, από το έτος που έπεται των δύο ημερολογιακών ετών που χρησιμοποιούνται για τον καθορισμό του μέσου επιπέδου δραστηριότητας.
            
         
         
            
               4.Αν μια υποεγκατάσταση παύσει τη λειτουργία της, η δωρεάν κατανομή της εν λόγω υποεγκατάστασης μηδενίζεται από το έτος που έπεται της παύσης των δραστηριοτήτων.
            
            
               5.Για νέες υποεγκαταστάσεις και για νεοεισερχομένους, η δωρεάν κατανομή δικαιωμάτων εκπομπής δεν προσαρμόζεται για τα πρώτα τρία ημερολογιακά έτη. Για το πρώτο και το δεύτερο ημερολογιακό έτος λειτουργίας, η δωρεάν κατανομή δικαιωμάτων εκπομπής βασίζεται στο επίπεδο δραστηριότητας κάθε έτους, αντιστοίχως, για το τρίτο ημερολογιακό έτος λειτουργίας η δωρεάν κατανομή δικαιωμάτων εκπομπής βασίζεται στο ιστορικό επίπεδο δραστηριότητας που χρησιμοποιείται για τον καθορισμό της δωρεάν κατανομής.
            
            
               6.Η τελική ετήσια ποσότητα δικαιωμάτων εκπομπής που κατανέμονται δωρεάν σε εγκατάσταση ισούται με το άθροισμα των δικαιωμάτων εκπομπών όλων των υποεγκαταστάσεων, υπολογιζόμενο σύμφωνα με το άρθρο 16 ή 18, κατά περίπτωση, του κατ’ εξουσιοδότηση κανονισμού (ΕΕ) 2019/331.
            
            
               Άρθρο 6
            
            
               Άλλες μεταβολές στη λειτουργία της εγκατάστασης
            
            
               1.Όταν ο φορέας εκμετάλλευσης αποδεικνύει, με βάση τα δεδομένα που υποβλήθηκαν στην έκθεση σχετικά με το επίπεδο δραστηριότητας και τυχόν πρόσθετα δεδομένα που έχει ζητήσει η αρμόδια αρχή, ότι η μείωση του επιπέδου δραστηριότητας μιας υποεγκατάστασης για την οποία η ποσότητα της δωρεάν κατανομής έχει καθοριστεί με βάση δείκτη αναφοράς θερμότητας ή καυσίμου δεν οφείλεται στη μεταβολή των επιπέδων παραγωγής της υποεγκατάστασης, αλλά στην αύξηση της ενεργειακής απόδοσης της εν λόγω υποεγκατάστασης σύμφωνα με την παράγραφο 3 του παρόντος άρθρου, σε σύγκριση με αυτή βάσει των δεδομένων βάσης ή της έκθεσης δεδομένων νεοεισερχομένου, κατά περισσότερο από 15 %, δεν πραγματοποιείται προσαρμογή της δωρεάν κατανομής.
            
            
               2.Όταν ο φορέας εκμετάλλευσης δεν αποδεικνύει, ύστερα από αίτημα της αρμόδιας αρχής, με βάση τα δεδομένα που υποβλήθηκαν στην έκθεση σχετικά με το επίπεδο δραστηριότητας και τυχόν πρόσθετα δεδομένα που έχει ζητήσει η αρμόδια αρχή, ότι η αύξηση του επιπέδου δραστηριότητας μιας υποεγκατάστασης για την οποία η ποσότητα της δωρεάν κατανομής έχει καθοριστεί με βάση δείκτη αναφοράς θερμότητας ή καυσίμου οφείλεται στη μεταβολή των επιπέδων παραγωγής της υποεγκατάστασης και ότι δεν οφείλεται στη μείωση της ενεργειακής απόδοσης της εν λόγω υποεγκατάστασης σύμφωνα με την παράγραφο 3 του παρόντος άρθρου, σε σύγκριση με αυτή βάσει των δεδομένων βάσης ή της έκθεσης δεδομένων νεοεισερχομένου, κατά περισσότερο από 15 %, η αρμόδια αρχή μπορεί να απορρίψει την προσαρμογή της δωρεάν κατανομής.
            
            
               3.Για υποεγκαταστάσεις δείκτη αναφοράς θερμότητας και υποεγκαταστάσεις δείκτη αναφοράς καυσίμου, η μεταβολή της ενεργειακής απόδοσης προσδιορίζεται με σύγκριση των πηλίκων της ποσότητας θερμότητας ή καυσίμου που χρησιμοποιείται για την παραγωγή κάθε προϊόντος και των ποσοτήτων της αντίστοιχης παραγωγής τους σύμφωνα με την έκθεση δεδομένων βάσης και μετά τη μεταβολή στη λειτουργία της υποεγκατάστασης. Ο εν λόγω προσδιορισμός της ενεργειακής απόδοσης διενεργείται για την παραγωγή κάθε προϊόντος που καλύπτεται από κάθε κωδικό PRODCOM για την υποεγκατάσταση βάσει του καταλόγου που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 3924/91 του Συμβουλίου
                  6
               .
            
            
               Σύμφωνα με το πρώτο εδάφιο της παρούσας παραγράφου, οι ποσότητες θερμότητας και καυσίμου που χρησιμοποιούνται για την παραγωγή κάθε προϊόντος προσδιορίζονται σύμφωνα με τις μεθοδολογίες που καθορίζονται στο σχέδιο μεθοδολογίας παρακολούθησης, όπως έχει εγκριθεί σύμφωνα με το άρθρο 6 του κατ’ εξουσιοδότηση κανονισμού (ΕΕ) 2019/331.
            
            
               4.Όταν η έκθεση σχετικά με το επίπεδο δραστηριότητας που υποβάλλεται σύμφωνα με το άρθρο 3 υποδεικνύει ότι ο κυλιόμενος μέσος όρος δύο ετών μιας παραμέτρου που απαριθμείται στο άρθρο 16 παράγραφος 5 και τα άρθρα 19, 20, 21 ή 22 του κατ’ εξουσιοδότηση κανονισμού (ΕΕ) 2019/331, πλην των επιπέδων δραστηριότητας, έχει μεταβληθεί κατά περισσότερο από 15 % για υποεγκατάσταση, σε σύγκριση με τις τιμές που χρησιμοποιούνται για τον προσδιορισμό του αρχικού επιπέδου δωρεάν κατανομής, η δωρεάν κατανομή δικαιωμάτων προς την εν λόγω εγκατάσταση προσαρμόζεται, από το έτος που έπεται των δύο ετών που χρησιμοποιούνται για τον προσδιορισμό της μεταβολής των παραμέτρων, υπό την προϋπόθεση ότι η προσαρμογή της ετήσιας προκαταρκτικής ποσότητας δικαιωμάτων εκπομπής που κατανέμονται δωρεάν στην υποεγκατάσταση είναι τουλάχιστον 100 δικαιώματα εκπομπής, με αύξηση ή μείωση της δωρεάν κατανομής για τη σχετική υποεγκατάσταση, με τη χρήση της νέας ακριβούς τιμής της παραμέτρου.
            
            
            
               Άρθρο 7
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 31.10.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 275 της 25.10.2003, σ. 32. 
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2019/331 της Επιτροπής, της 19ης Δεκεμβρίου 2018, σχετικά με τον καθορισμό ενωσιακών μεταβατικών κανόνων για την εναρμονισμένη δωρεάν κατανομή δικαιωμάτων εκπομπής κατ’ εφαρμογή του άρθρου 10α της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (ΕΕ L 59 της 27.2.2019, σ. 8).
               
               
                  
                     (3)
                  
                        Εκτελεστικός κανονισμός (ΕΕ) 2018/2067 της Επιτροπής, της 19ης Δεκεμβρίου 2018, σχετικά με την επαλήθευση των δεδομένων και τη διαπίστευση των ελεγκτών σύμφωνα με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου. ΕΕ L 334 της 31.12.2018, σ. 94-134.
               
               
                  
                     (4)
                  
                        Οδηγία 2013/34/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών. ΕΕ L 182 της 29.6.2013, σ. 19.
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2019/1122 της Επιτροπής, της 12ης Μαρτίου 2019, για τη συμπλήρωση της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου όσον αφορά τη λειτουργία του ενωσιακού μητρώου (ΕΕ L 177 της 2.7.2019, σ. 3).».
               
               
                  
                     (6)
                  
                        Κανονισμός (ΕΟΚ) αριθ. 3924/91 του Συμβουλίου, της 19ης Δεκεμβρίου 1991, περί κοινοτικής έρευνας για τη βιομηχανική παραγωγή (ΕΕ L 374 της 31.12.1991, σ. 1).